Bevelvoerder gaan motoris ontmoet ná polisie glo ongeskik optree‘n Skermgreep uit die video. Dit is reeds duisende keer op sosiale media gedeel. Die bevelvoerder van die Lyttelton-polisiestasie in Centurion gaan met Carien Coelho vergader nadat sy vandeesweek ŉ video op sosiale media gedeel het waarin gesien kan word hoe lede van dié stasie haar laatnag aftrek. Die video volg kort op nóg ŉ video waarin gesien kan word hoe Kymie du Toit, ŉ kleuterskoolonderwyseres, op die aand van 26 November omstreeks 23:25 by ŉ vulstasie in Moreletapark deur beamptes van die Tshwane-metropolisie uit haar motor gepluk en rondgestamp word voor hulle haar geboei en in ŉ gemerkte metropolisie-bussie gestop het. Die video het groot opslae gemaak en skerp kritiek op die metropolisielede se optrede ontketen. In die jongste voorval is ŉ video gedeel waarin die woordewisseling tussen Coelho, wat laataand na ŉ fliek saam met haar jong kinders op pad huis toe was, vasgevang word. Coelho is omstreeks 23:00 in Centurion deur die polisielede beveel om stil te hou. Sy het haar noodligte aangeskakel en haar spoed beduidend verminder, terwyl sy na die naaste vulstasie gery het. Die beamptes volg haar tot daar en by die vulstasie aangekom, vra een van die beamptes of sy nou “tevrede is” dat sy daar stilgehou het. Sy dring by die beamptes aan dat sy toegelaat word om by die vulstasie stil te hou, waarna een van hulle haar vra om die wet te respekteer. Hy sê ook dat hy haar besluit om daar stil te hou respekteer. Coelho vra die beamptes deurlopend waarom sy afgetrek is en sê aan hulle dat sy reeds drie keer gekaap is. Sy sê ook aan hulle dat hulle haar kinders ontstel en bied aan om haar bestuurderslisensie vir hulle te wys. Daar kan later in die agtergrond gehoor word hoe een van die kinders snik. Een van die beamptes sê dan aan Coelho sy moet haar houding verander en dat daar op haar geskiet kan word indien sy in die toekoms nié stilhou wanneer sy beveel word om dit te doen nie.. Die video het weereens groot kommentaar ontlok. Talle mense het op sosiale media aangedui dat hulle snags te bang is om stil te hou wanneer die polisie, of diegene wat hul voordoen as polisielede, hulle beveel om dit te doen. Brig. TP Matlala, stasiebevelvoerder van die Lyttelton-polisie, het bevestig dat die polisielede aan dié polisiekantoor verbonde is. Volgens hom is geen klagte teen die betrokke lede aanhangig gemaak nie. Matlala het gesê hy was reeds persoonlik in kontak met Coelho en dat hulle binnekort by die stasie sal vergader om die voorval te bespreek. “My lede het hulle werk gedoen en sy het reg opgetree deur na ŉ veilige plek te ry. Die polisielede het haar ook toegelaat om dit te doen,” het Matlala gesê. “Ek dink kommunikasie in só ŉ geval is uiters belangrik, dit is deurslaggewend.” ‘Bloulig-protokol’ Justice Project SA (JPSA) het vroeër aangekondig dat hy sy goedkeuring van die sogenaamde Bloulig‑protokol, wat hy in 2013 in samewerking met die Padverkeersbestuurskorporasie (RTMC) ontwikkel het, terugtrek. Die protokol is destyds ontwikkel om die vlaag voorvalle waar misdadigers blou ligte op hul voertuie gebruik het om niksvermoedende motoriste te teiken, te help stuit. Een van die riglyne in die protokol was dat motoriste aan die polisie wys dat hulle die opdrag om stil te hou verstaan, deur byvoorbeeld hul noodligte aan te skakel, en dan stadig tot op ŉ veilige plek te ry en daar stil te hou. https://www.facebook.com/burgert.coelho.1/videos/2739946949399760/